SKRIFTLIG FORESPØRGSEL P-2787/01

af Pietro-Paolo Mennea (PPE-DE) til Kommissionen

(1. oktober 2001)

Om: Forurening af et område ved Castel del Monte

Det forlyder ifølge beretninger i den italienske presse, at der i Andria i regionen Puglia skulle være et område i nærheden af Castel del Monte ved Finizio-skoven, hvor der gennem længere tid har været en kraftig og foruroligende miljøforurening, der er overordentlig skadelig for økosystemet i området og det smukke landskab.

Denne situation vækker især bekymring hos de lokale myndigheder og indbyggerne, som først og fremmest bruger områderne.

Kan Kommissionen oplyse, om denne situation er skadelig for området og skæmmer landskabet i et område, der er så vigtigt både hvad angår naturen og den historiske baggrund, da det ligger så tæt på Castel del Monte.

Kan Kommissionen endvidere oplyse, om den på baggrund af denne situation, der desværre også findes mange andre steder, agter at oprette et permanent tilsyn med henblik på nøjagtigt at finde frem til, hvori denne miljøforurening består?

Svar afgivet på Kommissionens vegne af Margot Wallström

(24. oktober 2001)

Kommissionens beføjelser er begrænset til dem, den har fået overdraget i medfør af EF-traktaten, idet den navnlig skal sikre, at fællesskabslovgivningen anvendes korrekt i alle medlemsstater. I henhold til EF-traktatens artikel 211 (tidl. artikel 155) hedder det: For at sikre Fællesmarkedets funktion og udvikling skal Kommissionen drage omsorg for gennemførelsen af de i denne traktat indeholdte bestemmelser og af de bestemmelser, som med hjemmel i denne træffes af institutionerne. Endvidere hedder det i EF-traktatens artikel 226 (tidl. artikel 169): Finder Kommissionen, at en medlemsstat ikke har overholdt en forpligtelse, der påhviler den i henhold til denne traktat, fremsætter den en begrundet udtalelse herom efter at have givet den pågældende stat lejlighed til at fremsætte sine bemærkninger. Retter den pågældende stat sig ikke efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen. Kommissionen har beføjelse til efter eget skøn at træffe beslutning om, hvorvidt en sådan procedure skal indledes(1).

På grundlag af de informationer, det ærede medlem er fremkommet med, og i mangel af nærmere enkeltheder vedrørende den miljømæssige forringelse eller den forårsagede skade er Kommissionen ikke i stand til at afgøre, hvorvidt der kan være tale om en overtrædelse af fællesskabslovgivningen.

Kommissionen kan ikke være orienteret om alle de situationer, der eventuelt kan anses for at udgøre en ukorrekt anvendelse fra medlemsstaternes side af fællesskabslovgivningen på miljøområdet. Kommissionens opmærksomhed henledes sædvanligvis på sådanne situationer ved klageskrivelser, skriftlige forespørgsler i Europa-Parlamentet samt andragender til Europa-Parlamentets Udvalg for Andragender. Dog må alle sådanne situationer, der hævdes at være i modstrid med fællesskabslovgivningen, nødvendigvis beskrives så nøjagtigt, at det bliver muligt for Kommissionen at vurdere dem i relation til den gældende EU-miljølovgivning.

(1) Prioriteter og kriterier for Kommissionens skønsbeføjelse fremgår af den fjortende beretning om kontrollen med gennemførelsen af fællesskabsretten 1996, EFT C 332 af 3.11.1997.